**ΟΜΟΣΠΟΝΔΙΑ ΙΔΙΩΤΙΚΩΝ ΕΚΠΑΙΔΕΥΤΙΚΩΝ ΛΕΙΤΟΥΡΓΩΝ ΕΛΛΑΔΑΣ**

**(Ο.Ι.Ε.Λ.Ε.)**

 **Αρθ. Ιδρ. Απόφασης Πρωτοδ. Αθηνών 20376/58**

**Χαλκοκονδύλη 13, 104-32, Αθήνα**

**Τηλ: 5238148, 5230819**

**Fax: 5230819**

**e-mail: oieleomospondia@gmail.com**

**site: www.oiele.gr**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Αθήνα, 13/12/2020**

**ΠΡΟΣ:** Τις διοικήσεις των Εργατικών Κέντρων της χώρας

Αγαπητοί συνάδελφοι,

Όσοι δίνουμε τη μάχη μέσα από τις γραμμές του οργανωμένου κινήματος της εργασίας, γνωρίζουμε καλύτερα από τον καθένα πως **οι εκπαιδευτικές ανισότητες αποτελούν τη βάση για την παγίωση των κοινωνικών και οικονομικών ανισοτήτων.** Η μη ισότιμη πρόσβαση των νέων ανθρώπων στην ανώτατη εκπαίδευση και στην αγορά εργασίας ήταν ένα διαχρονικό πρόβλημα της ελληνικής κοινωνίας που μετριάστηκε με νομοθετικές πρωτοβουλίες κυρίως στις δεκαετίες του ’80 και του ‘90, ωστόσο σήμερα ο κίνδυνος για την ολική επαναφορά σε σκοτεινές εποχές, όταν μόνο όσοι είχαν να πληρώσουν αποκτούσαν πρόσβαση στην ανώτερη εκπαίδευση και στις καλοπληρωμένες θέσεις της αγοράς εργασίας, είναι κάτι παραπάνω από πιθανός.

Από την πίσω πόρτα η Υπουργός Παιδείας αυτές τις ημέρες φέρνει προς ψήφιση στη Βουλή την αντιστοίχιση του Εθνικού με το Ευρωπαϊκό Πλαίσιο Προσόντων που λαμβάνει χώρα ερήμην των πολιτών κατά παραβίαση ακόμη και κοινοτικών οδηγιών. Με τη διαδικασία αυτή εξισώνει τους ελληνικούς τίτλους σπουδών με αυτούς των χωρών της Ε.Ε. Ωστόσο, η κατάσταση στο χώρο της ιδιωτικής εκπαίδευσης είναι ζοφερή. Είναι γνωστά στο πανελλήνιο περιστατικά νόθευσης των τίτλων σπουδών που εκδίδονται από ιδιωτικά σχολεία, όπως η περίφημη υπόθεση [της καταστροφής των απουσιολογίων στο Κολλέγιο Αθηνών](https://www.oiele.gr/i-oiele-katethese-minytiria-anafora-kata-tis-ypourgou-paideias-gia-ta-katestrammena-apousiologia-tou-kollegiou-athinon-kai-tous-paranomous-titlous-pou-ekdothikan-gia-mathites-me-pano-apo-400-apousies/), το παράνομο homeschooling με τις διοικήσεις των σχολείων να μοιράζουν αφειδώς «χαρτιά» σε μαθητές που δεν φοιτούν, τις τάξεις «φαντάσματα» και τους αόρατους μαθητές, τα ιδιωτικά εκπαιδευτήρια που λειτουργούν χωρίς νόμιμη άδεια.

Ο κίνδυνος για την έκδοση χιλιάδων παράνομων τίτλων σπουδών από ιδιωτικά εκπαιδευτήρια με ψεύτικα «εικοσάρια» είναι πλέον ορατός και οι συνθήκες ανισονομίας για τα εκατομμύρια των μαθητών που φοιτούν στα δημόσια ή στα νομίμως λειτουργούντα ιδιωτικά σχολεία προκαλούν το κοινό αίσθημα. Οφείλουμε να τονίσουμε ότι το «άριστα 20» ενός απολυτηρίου πριμοδοτείται σε διαγωνισμό του ΑΣΕΠ με 1000 μόρια και εξασφαλίζει στον κάτοχο μεγάλες πιθανότητες διορισμού στο δημόσιο. **Τα πλαστά «άριστα» στους ολίγους πλήττουν κάθε έννοια αξιοκρατίας και ναρκοθετούν το μέλλον των παιδιών των εργαζόμενων, των μη προνομιούχων.**

Το εργατικό κίνημα, ο φυσικός προστάτης των αδύναμων, των ανθρώπων του μόχθου, των άνεργων, οφείλει να υπερασπιστεί τη νέα γενιά από τον Αρμαγεδδώνα που έρχεται και θα γυρίσει τη χώρα μας δεκαετίες πίσω. Η επικύρωση της πιστοποίησης με όρους ακραίας αδιαφάνειας θα σφραγίσει για πολλά χρόνια την εκπαίδευση, το μέλλον των νέων ανθρώπων. Η ΟΙΕΛΕ ήδη έχει ενημερώσει πολιτικά κόμματα και τις ευρωπαϊκές αρχές για το ζήτημα. Προτείνουμε, δε, από τη στιγμή που δεν υπάρχει από την κυβέρνηση πρόθεση αλλαγής των διατάξεων για την ιδιωτική εκπαίδευση και με γνώμονα τη διαφανή πιστοποίηση των τίτλων της ιδιωτικής εκπαίδευσης, **οι μαθητές των ιδιωτικών σχολείων να δίνουν εξετάσεις υπό δημόσιο έλεγχο στην περιοχή όπου ανήκουν τα σχολεία τους, όπως ακριβώς συμβαίνει και με τους σπουδαστές των ιδιωτικών ΙΕΚ.** Από τη στιγμή που τα ιδιωτικά σχολεία λειτουργούν ως αμιγείς επιχειρήσεις, δεν υπάρχει καμιά εγγύηση διασφάλισης της νομιμότητας των διαδικασιών που οδηγούν στην έκδοση προαγωγικών και απολυτήριων τίτλων σπουδών.

Χρειαζόμαστε όμως και τη δική σας φωνή, την πίεση στους βουλευτές της περιοχή σας και την ενημέρωση όλων των πολιτών για όσα ερήμην τους ψηφίζονται και που καταδικάζουν τα παιδιά τους σε ένα ζοφερό αύριο.

Είμαστε στη διάθεσή σας για περαιτέρω διευκρινίσεις επί του θέματος και προτείνουμε, αν το θεωρείτε σκόπιμο, τη διενέργεια ενημερωτικών τηλεδιασκέψεων που θα φωτίσουν κάθε πτυχή του κρίσιμου ζητήματος της πιστοποίησης.

**ΓΙΑ ΤΟ Δ.Σ. ΤΗΣ Ο.Ι.Ε.Λ.Ε**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**ΜΙΧΑΛΗΣ ΚΟΥΡΟΥΤΟΣ ΓΙΩΡΓΟΣ ΧΡΙΣΤΟΠΟΥΛΟΣ**